ການນຳຫວຽດນາມສົ່ງໂທລະເລກອວຍພອນເຖິງບັນດາການນຳຄົນໃໝ່ຂອງລາວ
ກອງປະຊຸມຄັ້ງປະຖົມມະເລິກສະພາແຫ່ງຊາດຫວຽດນາມຊຸດທີ 8
ວັນທີ 20/4, ທີ່ກອງປະຊຸມຄັ້ງປະຖົມມະເລິກສະພາແຫ່ງຊາດຫວຽດນາມຊຸດທີ 8, ບັນດາສະມາຊິກສະພາແຫ່ງຊາດລາວໄດ້ເລືອກຕັ້ງ ທ່ານ ບຸນຍັງ ວໍລະຈິດ ເປັນປະທານປະເທດແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ, ທ່ານ ທອງລຸນ ສີສຸລິດ ເປັນນາຍົກລັດຖະມົນຕີແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ, ທ່ານ ພັນຄຳ ວິພາວັນ ເປັນຮອງປະທານປະເທດແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ.
ເນື່ອງໃນໂອກາດນີ້, ທ່ານປະທານປະເທດຫວຽດນາມ ເຈີນດ້າຍກວາງ, ທ່ານນາຍົກລັດຖະມົນຕີຫວຽດນາມ ຫງວຽນຊວນຟຸກ, ທ່ານນາງປະທານສະພາແຫ່ງຊາດຫວຽດນາມ ຫງວຽນທິກິມເງີນ, ທ່ານນາງຮອງປະທານປະເທດຫວຽດນາມ ດັ້ງທິຫງອກທິ້ງ ໄດ້ສົ່ງໂທລະເລກອວຍພອນເຖິງບັນດາການນຳຄົນໃໝ່ຂອງລາວ.
ໃນໂທລະເລກອວຍພອນ, ບັນດາຜູ້ນຳຫວຽດນາມໄດ້ອວຍພອນບັນດາການນຳຄົນໃໝ່ຂອງລາວຊຶ່ງໄດ້ຮັບຄວາມໄວ້ວາງໃຈເລືອກຕັ້ງຈາກສະພາແຫ່ງຊາດລາວ. ບັນດາການນຳຫວຽດນາມສະແດງຄວາມເຊື່ອໝັ້ນວ່າ ໂດຍພາຍໃຕ້ການຊີ້ນຳນຳພາຂອງຄະນະນຳຊຸດໃໝ່, ປະຊາຊົນລາວບັນດາເຜົ່າຈະປະຕິບັດມະຕິກອງປະຊຸມໃຫຍ່ຄັ້ງທີ 10 ຂອງພັກປະຊາຊົນປະຕິວັດລາວ ແລະ ແຜນພັດທະນາເສດຖະກິດສັງຄົມຂອງລາວໄລຍະ 5 ປີ ຄັ້ງທີ 8 ຢ່າງມີໄຊ. ບັນດາຜູ້ນຳຫວຽດນາມຢືນຢັນຈະສືບຕໍ່ຮ່ວມມືຢ່າງແໜ້ນແຟ້ນກັບບັນດາການນຳລາວເພື່ອຂະຫຍາຍສາຍພົວພັນມິດຕະພາບແບບພິເສດລະຫວ່າງ 2 ປະເທດຢ່າງບໍ່ຢຸດຢັ້ງ.
ໃນວັນດຽວກັນ, ທ່ານຮອງນາຍົກລັດຖະມົນຕີ, ລັດຖະມົນຕີການຕ່າງປະເທດຫວຽດນາມ ຝ້າມບິງມິນ ໄດ້ສົ່ງຈົດໝາຍອວຍພອນເຖິງທ່ານສະເຫຼີມໄຊ ກົມມະສິດ ເນື່ອງໃນໂອກາດໄດ້ຮັບແຕ່ງຕັ້ງເປັນລັດຖະມົນຕີວ່າການກະຊວງການຕ່າງປະເທດລາວ.
(ແຫຼ່ງຄັດຈາກ VOV)